Paarl-vrou vermis: Kêrel in hofJacobus Oosthuizen. Foto: Facebook Die kêrel van Nicola Pienaar, die vrou van die Paarl wat sedert 5 Januarie vermis is, het Maandag in die Port Elizabeth-landdroshof op ŉ aanklag van motordiefstal verskyn nadat haar ma se motor in sy besit gevind is. Kol. Priscilla Naidu, woordvoerder van die polisie, het gesê die saak teen Jacobus Oosthuizen (32) is uitgestel vir nadere ondersoek en om die ondersoekbeampte kans te gee om Oosthuizen se woonadres te bevestig. Naidu het gesê Oosthuizen sal op 27 Januarie weer in die hof verskyn wanneer die saak na verwagting na die Paarl-landdroshof oorgeplaas sal word. Maroela Media het vroeër berig Oosthuizen is Saterdag in Port Elizabeth in hegtenis geneem nadat iemand Pienaar (28) se ma se motor by ŉ kitskosrestaurant in Albanyweg opgemerk het. Pienaar, wat die motor gebruik het, se klere is in die motor gevind. Oosthuizen het aan die polisie gesê dat hy en Pienaar op 7 Januarie na Port Elizabeth onderweg was, toe hulle ŉ uitval gehad het. Hy beweer hy het haar in Oudtshoorn afgelaai. Intussen word Pienaar steeds vermis. Enigiemand met inligting word versoek om sers. Anderson by 021 807 4000 of Crime Stop by 0860 010 111 te bel.